CELEX: 32017D1225
Language: da
Date: 2017-06-16 00:00:00
Title: Rådets afgørelse (EU) 2017/1225 af 16. juni 2017 om ophævelse af afgørelse 2010/288/EU om et uforholdsmæssigt stort underskud i Portugal

7.7.2017   
            
            
               DA
            
            
               Den Europæiske Unions Tidende
            
            
               L 174/19
            
         RÅDETS AFGØRELSE (EU) 2017/1225
   af 16. juni 2017
   om ophævelse af afgørelse 2010/288/EU om et uforholdsmæssigt stort underskud i Portugal
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 12,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               Den 2. december 2009 fastslog Rådet efter henstilling fra Kommissionen i medfør af afgørelse 2010/288/EU (1), at der forelå et uforholdsmæssigt stort underskud i Portugal, jf. traktatens artikel 126, stk. 6. Rådet bemærkede, at det forventede underskud for 2009 var på 5,9 % af BNP, hvilket er over traktatens referenceværdi på 3 % af BNP. Den offentlige bruttogæld (som siden 2005 havde ligget over traktatens referenceværdi på 60 % af BNP) forudsås at udgøre 74,5 % af BNP i 2009.
            
         
               (2)
            
            
               Den 2. december 2009 rettede Rådet på grundlag af en henstilling fra Kommissionen i henhold til traktatens artikel 126, stk. 7, og artikel 3, stk. 4, i Rådets forordning (EF) nr. 1467/97 (2) en henstilling til Portugal med henblik på at bringe situationen med et uforholdsmæssigt stort underskud til ophør senest i 2013. Rådet fastsatte ligeledes, at der skulle iværksættes virkningsfulde tiltag senest den 2. juni 2010.
            
         
               (3)
            
            
               Efter at de portugisiske myndigheder havde anmodet om finansiel støtte fra Den Europæiske Union, de medlemsstater, der har euroen som valuta, og Den Internationale Valutafond (IMF), tildelte Rådet finansiel støtte til Portugal (3). Aftalememorandummet om specifikke økonomisk-politiske betingelser mellem Kommissionen og de portugisiske myndigheder blev undertegnet den 17. maj 2011. Efterfølgende rettede Rådet to nye henstillinger til Portugal den 9. oktober 2012 og den 21. juni 2013 på grundlag af traktatens artikel 126, stk. 7, hvorved fristen for at korrigere det uforholdsmæssigt store underskud blev forlænget til henholdsvis 2014 og 2015. Rådet fandt i begge henstillinger, at Portugal havde iværksat virkningsfulde tiltag, men at der var indtruffet uventede økonomiske begivenheder med store ugunstige konsekvenser for de offentlige finanser. I henhold til artikel 10, stk. 2, litra a), i Europa-Parlamentets og Rådets forordning (EU) nr. 472/2013 (4) blev Portugal fritaget for et krav om særskilt at fremlægge rapporter i forbindelse med proceduren for uforholdsmæssigt store underskud og rapporterede inden for rammerne af sit makroøkonomiske tilpasningsprogram (5).
            
         
               (4)
            
            
               Den 12. juli 2016 fastslog Rådet i henhold til traktatens artikel 126, stk. 8, at Portugal ikke havde iværksat virkningsfulde tiltag til at efterkomme Rådets henstilling af 21. juni 2013. Den 8. august 2016 vedtog Rådet i henhold til traktatens artikel 126, stk. 9, en afgørelse, hvori det pålagde Portugal at træffe foranstaltninger til den nedbringelse af underskuddet, som skønnedes nødvendig for at rette op på situationen med et uforholdsmæssigt stort underskud, og fastsatte derved en ny frist for korrektionen af underskuddet senest i 2016. Rådet fastsatte ligeledes, at der skulle iværksættes virkningsfulde tiltag senest den 15. oktober 2016.
            
         
               (5)
            
            
               Den 16. november 2016 konkluderede Kommissionen, at Portugal havde iværksat virkningsfulde tiltag i overensstemmelse med Rådets afgørelse af 8. august 2016, jf. traktatens artikel 126, stk. 9.
            
         
               (6)
            
            
               I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, er det Kommissionen, som tilvejebringer de statistiske data, der skal benyttes til gennemførelsen af proceduren. Som led i gennemførelsen af nævnte protokol skal medlemsstaterne indberette statistiske oplysninger om det offentlige underskud og den offentlige gæld samt andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 (6).
            
         
               (7)
            
            
               Ophævelse af en afgørelse om, at der foreligger et uforholdsmæssigt stort underskud, skal ske ved en afgørelse vedtaget af Rådet på grundlag af de indberettede statistiske oplysninger. Desuden bør en afgørelse om et uforholdsmæssigt stort underskud kun ophæves, hvis Kommissionens prognoser viser, at underskuddet ikke vil overstige traktatens referenceværdi på 3 % af BNP i løbet af prognoseperioden (7).
            
         
               (8)
            
            
               På grundlag af de data, som Kommissionen (Eurostat) har fremlagt i henhold til artikel 14 i forordning (EF) nr. 479/2009 efter indberetningen fra Portugal i april 2017, og på grundlag af stabilitetsprogrammet for 2017–2021 og Kommissionens forårsprognose 2017 kan der drages følgende konklusioner:
               
                           —
                        
                        
                           Efter at det offentlige underskud i 2015 nåede op på 4,4 % af BNP (3,1 % af BNP eksklusive engangsforanstaltninger), faldt det i 2016 til 2,0 % af BNP (2,3 % af BNP eksklusive engangsforanstaltninger). I forhold til målsætningerne i 2016-budgettet skyldtes nedbringelsen af underskuddet i 2016 hovedsagelig en begrænsning af de løbende udgifter (– 0,9 % af BNP), navnlig i forbruget i produktionen, og underudnyttelse af kapitaludgifter (– 0,5 % af BNP), hvilket har mere end opvejet faldet i indtægterne (1,1 % af BNP) for både skatteindtægter og ikkeskattemæssige indtægter.
                        
                     
                           —
                        
                        
                           Ifølge stabilitetsprogrammet for 2017-2021, som blev fremlagt af den portugisiske regering den 28. april 2017, vil det offentlige underskud blive reduceret til 1,5 % af BNP i 2017 og 1,0 % af BNP i 2018. Ifølge Kommissionens forårsprognose 2017 vil underskuddet udgøre 1,8 % af BNP i 2017 og 1,9 % af BNP i 2018, hvilket er under traktatens referenceværdi på 3 % af BNP i prognoseperioden. Disse prognoser omfatter ikke den potentielle underskudsforøgende virkning af støtteforanstaltninger til banker, som ikke må bringe den varige nedbringelse af underskuddet i fare.
                        
                     
                           —
                        
                        
                           Den strukturelle saldo, dvs. den konjunkturkorrigerede offentlige saldo uden engangsforanstaltninger og andre midlertidige foranstaltninger, blev forbedret med 0,3 % af BNP i 2016.
                        
                     
                           —
                        
                        
                           Bruttogældskvoten steg til 130,4 % i 2016 fra 129 % i 2015, hvilket skyldtes gældsforøgende stockflow-tilpasninger. Ifølge Kommissionens prognose fra foråret 2017 forventes gældskvoten at falde til 128,5 % i 2017 og 126,2 % i 2018 på grund af overskud på den primære saldo.
                        
                     
         
               (9)
            
            
               Rådets afgørelse om et uforholdsmæssigt stort underskud skal ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret, jf. traktatens artikel 126, stk. 12.
            
         
               (10)
            
            
               Efter Rådets opfattelse er det uforholdsmæssigt store underskud i Portugal blevet korrigeret, og afgørelse 2010/288/EU bør derfor ophæves.
            
         
               (11)
            
            
               Fra 2017, hvilket er året efter korrektionen af det uforholdsmæssigt store underskud, er Portugal underlagt den forebyggende del af stabilitets- og vækstpagten og bør nærme sig sin mellemfristede målsætning i et rimeligt tempo, herunder overholde udgiftsbenchmarket og gældskriteriet, jf. artikel 2, stk. 1a, i forordning (EF) nr. 1467/97 —
            
         VEDTAGET DENNE AFGØRELSE:
   Artikel 1
   Ud fra en samlet vurdering kan det konkluderes, at situationen med et uforholdsmæssigt stort underskud i Portugal er blevet korrigeret.
   Artikel 2
   Afgørelse 2010/288/EU ophæves.
   Artikel 3
   Denne afgørelse er rettet til Den Portugisiske Republik.
   
      Udfærdiget i Luxembourg, den 16. juni 2017.
      
         
            På Rådets vegne
         
         E. SCICLUNA
         
            Formand
         
      
   
   
      (1)  Rådets afgørelse 2010/288/EU af 2. december 2009 om et uforholdsmæssigt stort underskud i Portugal (EUT L 125 af 21.5.2010, s. 44).
   
      (2)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
   
      (3)  Rådets gennemførelsesafgørelse 2011/344/EU af 17. maj 2011 om tildeling af finansiel støtte fra Unionen til Portugal (EUT L 159 af 17.6.2011, s. 88).
   
      (4)  Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet (EUT L 140 af 27.5.2013, s. 1).
   
      (5)  Alle dokumenter vedrørende proceduren i forbindelse med uforholdsmæssigt store underskud findes på: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/excessive-deficit-procedures-overview_en.
   
      (6)  Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
   
      (7)  I overensstemmelse med »Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form« som vedtaget af Det Økonomiske og Finansielle Udvalg den 5.7.2016, som er tilgængelig på: http://ec.europa.eu/economy_finance/economic_governance/sgp/legal_texts/index_en.htm.